Papersnake/gushiwen huggingface dataset:
墨兰为湛然上人题
张以宁（明代）

云林苍苍石齿齿，一花两花幽薄底。远香自到定中来，道人湛然心不起。
登信州灵山阁跨鹤台
徐玑（宋代）

清游吾有分，浑似昔曾来。
野屋凭高住，青山到水回。
欲看数岫远，须待晓云开。
渐渐生愁思，乡心上古台。
重阳雨与汤叔巽诸公斋亭小集
黎廷瑞（宋代）

初余抚奇节，赏事弥穿峦。
幽跻几屐换，豪饮百榼乾。
讵知中年至，况复行路难。
林谷深且窈，岩岫绕复攒。
丛疑熊豹伏，穴惴龙蛇蟠。
昼雨已冥冥，夕云亦漫漫。
升高躬易危，居卑心所安。
萧萧岂不陋，英集聊相欢。
东篱献初华，西风被峨冠。
泛泛茱萸觞，落落苜蓿盘。
接此造极谈，胜彼登峰观。
终然有深怀，悠哉发长叹。
泰华采香雪，小山访遗丹。
凭谁吹玉箫，云外呼青鸾。
五彩结同心（为渊卿寿）
赵彦端（宋代）

人间尘断，雨外风回，凉波自泛仙槎。非郭还非＿，闲莺燕、时傍笑语清佳。铜壶花漏长如线，金铺碎、香暖檐牙。谁知道、东园五亩，种成国艳天葩。

主人汉家龙种，正翩翩迥立，雪纻乌纱。歌舞承平旧，围红袖、诗兴自写春华。未知三斗朝天去，定何似、鸿宝丹砂。且一醉、朱颜相庆，共看玉井浮花。
船子和尚赞
释智遇（宋代）

烟水寒，扁舟小，
华亭江上相寻讨。负命劈口一桡，
点头处狼藉不少。父子怯相酬，
谁道翻身早。出黄芦，
入红蓼。收拾丝纶，
江天未晓。
静林精舍
灵一（唐代）

静林溪路远，萧帝有遗踪。水击罗浮磬，山鸣于阗钟。

灯传三世火，树老万株松。无数烟霞色，空闻昔卧龙。
洞溪绝句三首
韩元吉（宋代）

桃李欲开天雨雪，二月山城无奈寒。
赖尔狐裘来送质，更须樽酒放愁宽。
渔家傲（对酒呈介甫）
张继先（宋代）

草草开尊资一笑。微生病苦随缘了。友义交情如地厚。心相照。今人莫遣前人诮。

灯火荧荧山悄悄。芝兰佳气松筠茂。得便盘桓尘世表。香初透。邻鸡且莫催清晓。
水调歌头（寿洪云岩）
牟巘（宋代）

表海归来后，眠食喜清安。身轻于鹄，上下山北与山南。何必交梨火枣，自是霜筠雪柏，岁晚越坚完。摩诘本无病，微笑指薄团。

天有意，留一老，殿诸贤。平生出处何似，试把二苏看。惟有黄门最贵，况是庞眉寿□，九秩阅人间。持此为公寿，即是寿元元。
蒿里曲（三首）
刘基（明代）

白杨树头风恻恻，寡乌悲啼山月黑。
殡宫冷落清夜长，银鸭金凫不堪食。
偈颂十二首
释安永（宋代）

茫茫人看中秋月，徒向阎浮记时节。
不智明月向人圆，已是眼中重著屑。
瞎了眼，降却屑，
昨夜三更转向西，惊起苍龙拗角折。
上李昉相公
王操（宋代）

弱冠登龙入粉闱，少年清贵古来稀。
袖中诏草朝天去，头上宫花侍宴归。
卓笔玉堂寒漏迥，捲帘池馆水禽飞。
三台位近犹多逊，閒听秋霖忆翠微。
答颐斋诗筒走寄
胡仲弓（宋代）

剪烛西窗听雨声，晓天又弄半阴晴。
黄金坞里知无分，紫翠楼前忍负盟。
君有砖花占日影，我惭瓦釜答雷鸣。
今朝茹素无清供，喜得邻分玉版羹。
三月三日施侍御邀宴姚将军庄宅即旧名东郭草亭遗址 其一
祝允明（明代）

共传修禊事，相命出郊原。花鸟何须眼，栽培亦自村。

辘轳横转水，畚锸削成垣。因看劳劳者，悬知圣主恩。
正仲次韵谢证明亦翁之作此意佳甚不次韵为报
舒岳祥（宋代）

人言乍见易得好，以我观君久更佳。
古来善友晏平仲，顾沮孔子胡为哉。
不如寒拾两相遇，抚掌吃吃笑口开。
虽然是中有机事，笑人恶念自堕邪。
不如见恶亦弗笑，恻然悯悟自叹嗟。
醉翁四十早自号，君上五十衔始题。
好翁地位君须到，除拜甚称何歉怀。
他衔叙爵此叙齿，称位不以官高低。
他年同入隐逸传，佑须羊马卧青苔。
离洪州渡西江至翠微寺紫清宫
吕本中（宋代）

平明渡西江，西山正崔嵬。中流欲浪作，细雨随风回。

促棹赴前浦，颇为风雨催。寒沙引细路，人家山半隈。

密雨荫脩竹，久旱无莓苔。晚入翠微寺，诸峰环抱来。

其西洪崖居，百代所仰怀。何年蛟龙怒，更击深山开。

悬瀑泻洪井，喷噫藏风雷。客行少休息，暂此得徘徊。

城中二三老，咫尺不得陪。岂无陵风翰，邀致山中台。

涧水清且寒，可以当馀杯。独来不敢久，恐为神物猜。
病起
贾岛（唐代）

高丘归未得，空自责迟回。
身事岂能遂，兰花又已开。
病令新作少，雨阻故人来。
灯下南华卷，袪愁当酒杯。
宿京口
冉琇（金朝）

推篷在京口，山色对秋眠。搔首半帆落，怀人孤月悬。

形骸成独往，风物共流年。随处逃名姓，乌啼又发船。
招去妇词二首
魏允中（明代）

佳人一别永相望，江北江南道路长。
莫上青楼度杨柳，重来朱槛结鸳鸯。
满江红 贺金子西生日十一月初十日 兹者
陈栎（元代）

乾鹊鸣檐，殷勤振、玉人生旦。端巧遇、迎长添线，的堪称赞。律转一阳葭已动，复来七日梅初绽。符义经、□数迓新祺，绵高算。萱春永，斑衣绚。兰房焕，琴声λ。盎一门和气，流霞深泛。世济忠贞貂珥七，羊登强仕鹏程万。未起家、清赏敌神仙，闲游玩。
重到西湖
苏泂（宋代）

都下重来百事非，故人相见少相知。
绝怜水减西湖瘦，更喜兵强北虏衰。
剑阁
黎兆鏊（明代）

自昔人歌蜀道难，天彭井络剑锋看。蚕丛空割三分地，鸟道还锋十八盘。

半壁军储支楚堑，连年烽火达长安。轻身报国崎岖尽，忍听哀猿堕泪寒。
久雨望晴十月六日夜雷雨大作
舒邦佐（宋代）

十月天犹暖，浑如二月晴。
雷声兼雨势，春令已冬行。
稻穟多生耳，田家有叹声。
官仓须玉粒，早为挂铜钲。
惜分飞（别吴作）
晁补之（宋代）

山水光中清无暑。是我消魂别处。只有多情雨。会人深意留人住。

不见梅花来已暮。未见荷花又去。图画他年觑。断肠千古苕溪路。
翰林作
刘邺（唐代）

曾是江波垂钓人，自怜深厌九衢尘。浮生渐老年随水，

往事曾闻泪满巾。已觉远天秋色动，不堪闲夜雨声频。

多惭不是相如笔，虚直金銮接侍臣。
侍郎李公挽词二首
黄定（宋代）

昭代论人物，如公实罕俦。
行藏一无愧，才业两俱优。
矜式新韦布，封章动冕旒。
持荷簪笔地，犹想旧风流。
颂古一百首
释智愚（宋代）

一口吞尽三世佛，牙如剑树眼如铃。
断弦不必鸾胶续，只要知音侧耳听。
霜降前四日颇寒
陆游（宋代）

草木初黄落，风云屡阖开。
儿童锄麦罢，邻里赛神回。
鹰击喜霜近，鹳鸣知雨来。
盛衰君勿叹，已有复燃灰。
自终南山晚归
钱起（唐代）

采苓日往还，得性非樵隐。白水到初阔，青山辞尚近。

绝境胜无倪，归途兴不尽。沮溺时返顾，牛羊自相引。

逍遥不外求，尘虑从兹泯。
风入松 赴普陀，舟过舟山，望旧居作
杨玉衔（清代）

仙风著意引舟迟。辽鹤偶然归。巢痕指点云深处，又何堪、烟雾迷离。

劳燕东西靡定，鸡虫得失谁知。

征衫赢得客尘缁。难染鬓霜丝。海天空阔人间世，羡山梁、饮啄知时。

江上苍烟不管，白鸥何事相疑。
送僧
齐己（唐代）

老忆游方日，天涯锡独摇。凌晨从北固，冲雪向南朝。

鬓发泉边剃，香灯树下烧。双峰诸道友，夏满有书招。
吊云林太守 其一
蔡国琳（清代）

七年善政播南疆，种得清阴十里棠。尚有鲲沙资硕画，遽骑箕尾返仙乡。

药烟集在诗成纤，梅雨声乾恨共长。回首公馀文宴日，独挥老泪对斜阳。
赠别毛行九兼寄其从父子霞
陈恭尹（清代）

仆不与时为俯仰，虽在人间少还往。逢君一揖酒未消，当时不还论宗党。

昨来再见通姓名，世交于汝为弟兄。我父之师君从祖，凤毛麟角相峥嵘。

少年何处求高价，足迹依稀遍天下。笑谈满座自生风，咳唾为珠皆照夜。

黄鹤高楼十载前，襄阳逋客曾周旋。君家名辈信杰出，后先卓荦多英贤。

闻将翰墨动天子，三召比来皆称旨。老翁七十复何求，出处千秋在青史。

如君健足乃绝尘，燕台可以空群伦。贫来赠别无杯酒，为报襄阳旧隐人。
哭秋崖先生
吴龙翰（宋代）

气节昂斯世，先生千载人。
可怜成白首，犹只到朱轮。
芧取群狙怒，雪逢越犬狺。
方离罗织辱，身世已成尘。
追和野亭八咏 其八 野圃
黄衷（明代）

白木长镵柄，寒畦只自培。竹分泉脉到，花待土腴开。

阅世寻蓂荚，吟诗入草莱。桔槔机事尽，愁杀鹤书来。
送僧东游
鲍溶（唐代）

风流东晋后，外学入僧家。独唱郢中雪，还游天际霞。

云村共香饭，水月喻秋花。景物添新致，前程讵可涯。
出东林六七里望庐山
钱载（清代）

连峰出云云半开，奔渠卷雪响春雷。
云中屈曲明如玉，都是天池顶泻来。
依韵和王宣徽春雨
王珪（宋代）

春入东郊雨，油然协气通。
晓澌犹未破，岁事已知丰。
辇凤翔仙雾，台乌转瑞风。
野农徒鼓舞，何以谢天功。
于礼部后堂同诸公会宴衍圣公得宾字
湛若水（明代）

兹会曷为乐，所乐在嘉宾。素王有哲裔，蔼蔼温恭人。

南宫荫芳树，宛若杏坛春。斯文本同家，十哲集如云。

共闻宣圣训，气义即同门。我尝见羹墙，况接其贤孙。

圣皇重师道，俎豆临成均。百工骏奔奏，三氏翕然臻。

御宴昭殊锡，初筵亦继陈。幸逢五百会，文物为一新。
汉武帝于宫中宴西王母
曹唐（唐代）

鳌岫云低太一坛，武皇斋洁不胜欢。长生碧字期亲署，

延寿丹泉许细看。剑佩有声宫树静，星河无影禁花寒。

秋风袅袅月朗朗，玉女清歌一夜阑。
登衡山至雪霁堂雨继以大风
叶春及（明代）

朝发望岳门，午憩雪霁堂。脱鞅暂安豫，临轩盼高冈。

岩云肤寸合，冻雨散微凉。飞帘东北来，沙砾起飞扬。

万窍尽怒号，五峰若趋跄。诘朝登祝融，天路阻且长。

仆夫窃偶语，何如朱与张。皇昊杳无心，造化浩茫茫。

阴阳互迁变，倏忽自难量。太和值雾雨，晓日升扶桑。

今兹傥不然，孰敢问彼苍。达人贵大观，委运固其常。
送祖学士使北
刘敞（宋代）

汉廷用五饵，无复请长缨。犹是輶轩使，时通绝域情。

山川资览眺，战伐想纵横。不负四方志，那辞万里行。
陈元叟清轩
郑侠（宋代）

尘坌中轩户，谁标似水名。
物讹空自汩，人性本来清。
天上云藏月，人间石裹英。
云开与石裂，精莹自分明。
聚蚊
梅尧臣（宋代）

日落月复昏，飞蚊稍离隙。
聚空雷殷殷，舞庭烟幂幂。
蛛网徒尔施，螗斧讵能磔。
猛蝎亦助恶，腹毒将肆螫。
不能有两翅，索索缘暗壁。
贵人居大第，蛟绡围枕席。
嗟尔於其中，宁夸觜如戟。
忍哉傍穷困，曾未哀癯瘠。
利吻竞相侵，饮血自求益。
蝙蝠空翱翔，何尝为屏获。
鸣蝉饱风露，亦不惭喙息。
甍甍勿久恃，会有东方白。
赠潜溪李明府
赵湘（宋代）

县幽多水石，栽竹亦成畦。
听雨公田近，开窗月岳齐。
宿禽无别语，病马立閒蹄。
夜坐闻清唱，何人钓月溪。
剑潭赠李似表
刘子翚（宋代）

夜窗把酒对鹅峰，分手悠悠各转蓬。
舣棹相逢烟浪际，有家皆在乱离中。
胡儿久占清河地，壮士谁收赤壁功。
它日着鞭先后耳，飘零不用叹途穷。
大鎗岭
程敏政（明代）

四顾峰峦剑戟攒，丹梯百折暗中盘。凝眸叵测东西阔，仰面惟愁上下难。

土著已谙犹足弱，客游虽壮亦心寒。我来疑是兹山幸，欲写微名石上刊。
寄陈恭尹
屈大均（明代）

故国干戈后，怜君思寂寥。梁园谁授简，吴市独吹箫。

细雨开秋日，疏钟上晚潮。美人未迟暮，玉佩好相招。
残句：便令脱帽管城公
黄庭坚（宋代）

便令脱帽管城公，小试玉堂挥翰手。
黄梅道中怀独悟上人
姜玮（清代）

水木清华洞府明，坐怜衣袂白云生。僛僛过鹿如相唤，策策游鱼亦不惊。

清绝湖山今夜梦，冷来风雨十年盟。云游妙伴栖何处，头白人间旧向平。
过太湖石塘三首
杨万里（宋代）

才转船头特地寒，初无风色自生湍。
堤横湖面平分白，水拓天围分外宽。
一镜银涛三万顷，独龙玉脊百千蟠。
若为结屋芦花里，月笠云蘘把钓竿。
送陈亨叔县丞
刘克庄（宋代）

已折仙桂到月宫，安知再转瘴烟中。
坐看管□封孤□，却使崔丞对二松。
此士鼻端何待垩，老生指血至今红。
祝君努力鸣昭代，切勿呻吟学冻蛩。
灯下饮别
舒岳祥（宋代）

岁晚客思去，天寒子肯来。
稽留须酒熟，欢喜见梅开。
蜡屐匆匆驻，箯舆故故回。
嘉平犹未尽，且欲举残杯。
閒中有感三首 其二
张元祯（明代）

驱车经古城，感叹泪沾衣。宫阙有遗址，草生绿参差。

当时千年计，筑室务筑基。岂知成败倏，徒为来者悲。
五用出郊韵三首 其一
吴潜（宋代）

寄语头衔水利官，堤防莫作等闲看。田畴虽幸收成早，沟浍犹疑灌溉残。

劝课农桑心独苦，丁宁父老吻应乾。米从布袋痴儿事，我辈须知稼穑难。
题萧照画山水渔父四轴
蒲寿宬（宋代）

火云收尽天逾阔，野艇归来日未斜。
秋思满江禁不得，又吹长笛出芦花。
郭璞
徐钧（宋代）

博学多闻世所宗，推占小术验奇功。
人生祸福既前定，犹撰青囊启后蒙。
和日卧疾恭上人来过不及见因以诗答
梅尧臣（宋代）

溪上秋雾多，溪居晓寒入。
呼吸遂生痾，呕泄不下粒。
素居江南地，大率皆卑湿。
久从吴土居，气候非所袭。
伏枕欲经旬，冠带拈已涩。
女奚特扣关，问疾提山笠。
我非金粟身，寄谢何暇揖。
屈性兹不能，他时冀来及。
晋州会上送卫伯绍休官南归
李复（宋代）

叔宝风流喜高简，非意相干以理遣。
胜日一言能造微，众许冲情去人远。
斑斑气韵见诸孙，秋水神清惊俗眼。
追风逸骥自龙来，照夜灵珠须海产。
结发读书弃人事，南上衡庐宿云巘。
穷源欲探昆仑深，导河犹恨积石浅。
十年业白出石壁，错落青钱宜万选。
长衢骧首向云嘶，千里霜蹄思一展。
辛勤久未脱羁衔，蹀足蚁封嗟踠踠。
去冬怀绶到并州，投鞭三月春风满。
溪边行听踏踏歌，草露忽惊人世短。
地下枯骨不沽名，便弃华簪独恨晚。
寻山高顶白纶巾，寄食但乞青精饭。
醮坛龙虎夜星寒，海峤云霞春洞暖。
忆昔相逢洛水桥，偶来促坐襄陵宴。
半生契阔一日逢，互叹参差不相见。
新鬓早惊蒲柳衰，旧事重论风雨散。
我今渐叹暮骎骎，长卿多病嵇康懒。
肯强尘沙立暝途，逆流理檝厌牵挽。
待君植杖武夷山，南去寻君任双趼。
咏垂丝柳二首 其二
黄省曾（明代）

弱柳镜台前，青青太可怜。絮飘梁苑雪，丝挂楚江烟。
和茅山高拾遗忆山中杂题五首。小楼
储嗣宗（唐代）

松杉风外乱山青，曲几焚香对石屏。

空忆去年春雨后，燕泥时污太玄经。
九锁山十咏·云根石
邓牧（元代）

浮云无定姿，灭没须臾閒。
一朝化顽石，千古遗空山。
天地亦幻物，谁能诘其端。
送兴藏主游金陵
梵琦（元代）

春山青，春水绿。一枝两枝梅花开，十里五里村路曲。

石城云影聚复散，草店鸡声断仍续。莫言描画心手拙，此景当前本奇绝。

谁能一字施品评，简尽五千四十八。道人笑我虚开口，矢上加尖成漏透。

背却法堂穿草鞋，井深绠短终难搆。
游北山寺
喻凫（唐代）

烟冈影畔寺，游步此时孤。庭静众药在，鹤闲双桧枯。

蓝峰露秋院，灞水入春厨。便可栖心迹，如何返旧途。
送王去非入饷幕
刘宰（宋代）

春归花药尚红酣，送子脂车马在骖。
幕画向来多实用，事机今可付常谈。
学方用力须千百，事或当仁勿二三。
别后欲知渔钓处，五湖天水共澄涵。
庚申正月十三夜立春 其一
慧霖（清代）

笑语东风解冻迟，立春翻在试镫时。老年无伴惟亲火，佳节能閒且赋诗。

乞米书多因酒券，买花钱半是香资。诸天雨洒莲台净，开到寒梅第几枝。
游道场山次沈国录韵
张栻（宋代）

玻瓈盆外起千鬟，路入空蒙紫翠间。
心远最便天宇迥，眼明偏见野云闲。
寒泉宰木留千载，清磬疎钟度两山。
我亦湘城三径在，湖边归去洗尘颜。
予得罪南迁朝廷枢密院准备差遣张君送伴凡八十日予嘉其勤于其行也作诗送之 其二
李光（宋代）

瘦筇羸马一貂裘，江浙湖湘得纵游。万里远劳君伴送，隔年应笑我淹留。

默祈衡岳云开岭，夜入浯溪月满舟。北阙旧交如问讯，为言白尽老人头。
重阳夕内宿
晏殊（宋代）

把菊醒陶酒，扬鞭入汉闱。
聚蚊秋未息，独鸟暮先归。
世有凉暄隔，人无今昨非。
悠然倒冠佩，频梦北山薇。
寄三衢孙员外
罗隐（唐代）

小敷文伯见何时，南望三衢渴复饥。天子未能崇典诰，

诸生徒欲恋旌旗。风高绿野苗千顷，露冷平楼酒满卮。

尽是数旬陪奉处，使君争肯不相思。
游山阳十首
陈造（宋代）

故人不复倒奚囊，但有荒阡荫白杨。
魂定可招吾得已，试吟楚些命巫阳。
送叶大尹廷衡
卢茂（清代）

鸡犬无譁四境同，桑麻百里长春风。
熙熙安养知谁力，父老相逢说鲁恭。
蓝田溪杂咏二十二首 其八 石上苔
钱起（唐代）

净与溪色连，幽宜松雨滴。谁知古石上，不染世人迹。
赠禹弼
李存（元代）

相思不见最愁予，奈此村醪尽可沽。安得片帆风色顺，一时飞过洞庭湖。
偈八首
释明辩（宋代）

我疑千年苍玉精，化为一片秋水骨。
海神欲护护不得，一旦鳌头忽擎出。
挽沈次卿学正
陈傅良（宋代）

洛学传当代，家声属此翁。
一生无世味，万事与人同。
恨不师前郑，欣赏客阿戎。
宜铭千古意，岂在语言工。
秋夜
陈文达（清代）

夜与轩同静，琴将枕共横。无聊人易倦，有忆梦难成。

风带疏钟度，云扶片月行。可怜童子睡，不解听秋声。
偶成
曹彦约（宋代）

此道元来即是心，人人抛却来求深。
不知求地翻成外，若是吾心底用寻。
渔翁
朱继芳（宋代）

渔翁家在何许，惯宿芦花不归。昨夜江村欲雪，百钱买得蓑衣。
怀石绮园二首 其一
金朝觐（清代）

我爱石绮园，读书无专门。文章与法律，一一窥本原。

男儿志康济，安用糟粕言。大才用之小，劳此案牍繁。

我闻古良吏，所治无覆盆。又闻古遗直，其民自不冤。

犴狴少留狱，鸡犬无惊魂。臣门纷如市，镇日来者喧。

臣心净如水，挠之终不浑。古人如可作，安能世俗论。

诗书有馀泽，政举人乃存。君情高且洁，冰雪欲无痕。

君志远且大，势欲江海吞。暂滞鸿泥爪，终当淩风骞。
官舍阻雨十日涌出闷成五绝呈徐判部
刘过（宋代）

秋霜烈日生前操，流水行云意外诗。
未必中兴四君子，於斯二者更兼之。
银
李峤（唐代）

思妇屏辉掩，游人烛影长。玉壶初下箭，桐井共安床。

色带长河色，光浮满月光。灵山有珍瓮，仙阙荐君王。
天宁寺题壁示具如上人
李中简（清代）

残棋空六代，别墅见双林。花竹弄秋色，江山伤古心。

香台初月影，禅板夜潮音。万劫回环地，真源试一寻。
逵弟招饮
赵公豫（宋代）

天潢家世本同宗，玉质亭亭似岱嵩。海国快逢情契合，华堂盛集酒香浓。

谈诗雅以唐为法，植品端惟汉是从。握手雉皋旋别去，暮云春树想高踪。
真定龙兴寺阁
杨云鹏（元代）

插天飞构郁嵯峨，栏角涛声转暮河。孤鸟去边沧渚阔，落霞明处碧山多。

伤时未遂陈三策，吊古犹堪赋《九歌》。安得天丁挽天汉，倒倾京洛洗干戈。
折山道中六言寄涌翠道人
朱槔（宋代）

折山有路可上，他日云藏万家。
用处何曾触石，一禅指顶天涯。
赠山翁
李涛（唐代）

松萝深处住，闲野不生愁。
鸟语烟岚静，水声门户秋。
花间归洞路，山下钓鱼舟。
沐浴圣王化，自怜丝满头。
登新岭
戴表元（宋代）

荦荦确确白石溪，绵绵茫茫青草磎。
四山阴雪湿灰色，六月杜鹃深树啼。
田庐经漂有高下，麻豆满坞无东西。
隔岩飞流送人语，对面喧风吹马蹄。
祗今莫辞楖粟杖，与子更上巑屼梯。
登高意远会有极，回首烟海令人迷。
放歌用前韵
黄遵宪（清代）

归来归来兮穷鬼舍我揶揄鬼不灵，我目无睹耳无聆。

迷阳迷阳伤吾足，岂能绝漠渡碛远勒《燕然铭》。平生履海如户庭，风轮逐地驰不停。

忽然凤皇受诒鸩告绝，百灵闭门门昼扃。行趋太行越井陉，莫緤马兮朝展軨。

攀云观日俯视众山小，复走江南江北饱看青山青。

不然痛饮读《骚经》，望衡九面浮湘舲。秋风袅袅一叶渡江去，金焦山下下探水窟蛟龙腥。

噫吁乎，穷边瓯脱多王廷，尚有五岳留真形。我乡我土大有好山水，犹能令我颜丹鬓绿不复齿发嗟凋零。

肩囊腰剑手钵瓶，归来归来兮左楼右阁中有旋马厅。

二松五柳四围杂桃李，坐看风中飞絮波中萍。寒梅著花幽兰馨，《小山》《招隐》君其听。

归来归来兮菜香饭熟茶馀睡觉独自语，京华北望恋恋北斗星。
龙女祠后塘自生荷花数枝与史诚之更相酬和 其四
司马光（宋代）

贺监家居逸兴饶，枝分鉴水阔容舠。穿荷宜去邀渔叟，共醉船头半榼醪。
使交河郡，郡在火山脚，其地苦热无雨雪，献封大夫
岑参（唐代）

奉使按胡俗，平明发轮台。暮投交河城，火山赤崔巍。

九月尚流汗，炎风吹沙埃。何事阴阳工，不遣雨雪来。

吾君方忧边，分阃资大才。昨者新破胡，安西兵马回。

铁关控天涯，万里何辽哉。烟尘不敢飞，白草空皑皑。

军中日无事，醉舞倾金罍。汉代李将军，微功合可咍。
小重山 和稼轩韵
韩纯玉（明代）

万顷玻璃水接空，雨蓑烟笠下、一渔翁。荷香断续柳西东，秋光一、两岸插芙蓉。

十里水晶宫，有时随浪去、笑儿童。三秋几阵鲤鱼风，斜阳外、沉醉荻花中。
饯上饶推幕叶西涧召为国子录二首
徐元杰（宋代）

客有携来端水珉，天然中界玉圭形。
送君早入薇垣紫，结劄先圭藜阁青。
要看濡毫香典籍，直须提笔福生灵。
端凝正笏如山立，匪石斯心社稷经。
追赋画江潭苑四首
李贺（唐代）

吴苑晓苍苍，宫衣水溅黄。小鬟红粉薄，骑马珮珠长。

路指台城迥，罗薰袴褶香。行云沾翠辇，今日似襄王。

宝袜菊衣单，蕉花密露寒。水光兰泽叶，带重剪刀钱。

角暖盘弓易，靴长上马难。泪痕沾寝帐，匀粉照金鞍。

剪翅小鹰斜，绦根玉镟花。鞦垂妆钿粟，箭箙钉文牙。

狒狒啼深竹，老湿沙。宫官烧蜡火，飞烬污铅华。

十骑簇芙蓉，宫衣小队红。练香熏宋鹊，寻箭踏卢龙。

旗湿金铃重，霜干玉镫空。今朝画眉早，不待景阳钟。
晚出池上观秋物
宋庠（宋代）

临溪长是见归乌，摇落初惊岁物徂，
虎掌烟芒金穗密，雁头霜叶绀轮枯。
差差去幕东西燕，两两随波上下凫。
更向岸边横饮舫，便疑狂醉宿江湖。
志宏遗枯梅产芝
李纲（宋代）

子家积庆芝自生，紫云为叶金为茎。世间美瑞子不有，分以遗我鸿毛轻。

煌煌秀色照轩槛，犹带雨露凄芳馨。当留几案永为好，他日煮食驱三彭。
次韵友人雨后过绿猗亭
陈镒（明代）

山径无人扫白云，苔痕草色雨馀春。款门看竹客无事，汲井烹馀主不贫。

亭外幽花闲自落，林间啼鸟偶相亲。知君未拟归城市，曳杖时还访野人。
守居园池杂题 禊亭
文同（宋代）

悬流效曲水，上巳娱嘉宾。饮罢已陈迹，那复山阴人。
韩圣秋舍人见过响山草堂即事 其二
梅磊（清代）

是时八月交，炎蒸酷于暑。徙席向深林，凉风浩如许。

新瓜间梨枣，次第给园圃。开襟重斟酌，纵谈无今古。

酿蜜蜂从王，戏水凫傍母。感念物类生，一一得其所。

翻愧人世间，丧乱多辛苦。
冬日友人见过
赵汝鐩（宋代）

荆扉终日闭，难得故人来。
欲暖寒须酒，相携手问梅。
艰危惊鬓雪，勋业叹心灰。
子负江湖气，谁怜当世才。
正月三日见月
郝经（元代）

小雪初晴卵色天，虚庭摇曳动江烟。忽闻归雁惊回首，新月梅梢又一年。
寄永乐长官殷尧藩
姚合（唐代）

故人为吏隐，高卧簿书间。绕院唯栽药，逢僧只说山。

此宵欢不接，穷岁信空还。何计相寻去，严风雪满关。
洞仙歌·断云疏雨
佚名（宋代）

断云疏雨，冷落空山道。匹马駸駸又重到。望孤村，两三间、茅屋疏篱，溪水畔、一簇芦花晚照。寻思行乐地，事去无痕，回首湘波与天杳。叹人生几度，能醉金钗，青镜里、赢得朱颜未老。又枝头、一点破黄昏，问客路春风，为谁开早。
送郑仁叔宰长溪
许及之（宋代）

清于道骨澹于僧，海内忘形得此朋。作县只如诗思苦，能官已此荐书腾。

下车搏虎真堪笑，入境无蝗定有称。我亦孤愚谙此味，愿言加饭履春冰。
舟过桃源
汪梦斗（宋代）

前来不得由捷径，今日才能据要津。水趁晚潮势殊顺，岸陈秋绿迹相亲。

因知客路无多日，喜到家时恰小春。晓绝淮流却扶杖，逢人便谓即乡人。
海上
李商隐（唐代）

石桥东望海连天，徐福空来不得仙。
直遣麻姑与搔背，可能留命待桑田。
袁府君挽词
楼钥（宋代）

家学传三世，几间无二书。
力行真勇猛，进取故舒徐。
前辈多遗墨，先人只故庐。
后来窥瓮牖，志士为欷歔。
因閒坐偶成韵谢黄虚谷
陈著（宋代）

梦曾骑马踏京华，老矣盟鸥寄水涯。
回首故人多宿草，攒眉晚水自寒花。
南风漫把初心鼓，西日难将只手遮。
犹有穷吟谁管领，何时王翰作邻家。
夏意
文徵明（明代）

五月江南樱笋残，疏花吹尽绿漫漫。
雨来恰及梅黄候，春去犹漫麦秀寒。
白日幽深茅屋静，野情萧散苎袍宽。
美人何处经时别，满耳新蝉独倚阑。
苦热和袁应祥用韦苏州乔木生夏凉流云吐华月
郭印（宋代）

呼吸一寒暑，三界本无家。
人间自火宅，未老发先华。
避贼书事十三首 其十一
左纬（宋代）

妖贼本蒸民，忽尔为猪豚。王师一日下，割剥恣啖吞。

食尽固其所，恐伤仁圣君。招安俾复业，亦既不是人。
寒食日
元稹（唐代）

今年寒食好风流，此日一家同出游。

碧水青山无限思，莫将心道是涪州。
明堂乐章二首
王安石（宋代）

穆穆在堂，肃肃在庭。
於显辟公，来相思成。
神既歆止，有闻惟馨。
锡我休嘉，燕及群生。
天目狮子岩
徐渭（明代）

我昔闻真人，言修不死身。选地满天下，与鬼争青城。

一岫插天日，宛尔怒猊狞。老释据其口，黄冠复来争。

黄冠匪他人，云是真人孙。聃昙本上圣，高道超沈冥。

说教虽异轨，俱以退让名。区区百尺铁，青红抺秋荣。

龙女买色线，一夕绣可成。胡为两龙象，角吻同苍蝇。

赋此觉蚩蚩，鉴之慎勿听。
雁足书
林希逸（宋代）

中郎沙漠外，羝乳事何如。赖有云中雁，能传足上书。

衔芦来内苑，系帛自穹庐。地说荒寒极，人称老病馀。

史徒誇问犬，诗莫咏烹鱼。青鸟仙家使，吾今益信渠。
书后堂壁
耶律铸（宋代）

放浪形骸外，寄乡杯酒中。催归有情鸟，促织可怜虫。

落日隔疏雨，断云垂渴虹。弋人何所慕，霄汉点冥鸿。
南歌子
石孝友（宋代）

乱絮飘晴雪，残花绣地衣。西园歌舞骤然稀。只有多情蝴蝶、作团飞。

旧事深琴怨，新愁减带围。倚楼凝望更依依。怕见一天风雨、卷春归。
登新城县楼赠蔡明府
方干（唐代）

杨震东来是宦游，政成登此自消忧。
草中白道穿村去，树里清溪照郭流。
纵目四山宜永日，开襟五月似高秋。
不知县籍添新户，但见川原桑柘稠。
罗浮杂咏 其五
梁宪（明代）

天乐隐微微，听来声正稀。无因捣药鸟，洞口忽啼飞。
秋夜雨止风作
吴俨（明代）

秋阴初散雨初晴，飒飒西风夜有声。梦绕五云溪上路，不知身在石头城。
近故太师左丞相魏国文忠京公挽歌辞三首 其三
杨万里（宋代）

柏府公峨豸，荆溪我把麾。闻风无半面，折简两相知。

偕掾胶投漆，分襟云与泥。楼成扁山浦，洒泪欠题诗。
同官游赤松二首 其二
姜特立（宋代）

山舆翠盖出华颠，白氎衣衫皂作缘。我辈自应三洞主，傍人唤作五通仙。
颂古四十五首
释如珙（宋代）

心灯不可付，祖印亦难传。
野鸭飞过去，搊得鼻头穿。
挽李郎中
吴泳（宋代）

少日声名伟，中年学问腴。
气缘经事老，形为爱民癯。
吭引朝阳凤，魂惊古冢狐。
遗忠摅不尽，英爽射匡庐。
次韵夏均父寄曾元素三首 其一
释德洪（宋代）

溪上江山似故乡，朅来卜筑近鱼梁。会须一叶浮秋浪，卧看惊飞白鸟行。
重阳吟五首
方回（元代）

射蛇戏马老刘郎，不为乾坤減战场。
三径寒华空怅望，閒居无酒对重阳。
金陵怀古
释保暹（宋代）

石城秋月满，烟水冷萧萧。
战气悲千古，歌声散六朝。
萤飞宫草暗，霜白井桐凋。
竟日秦淮上，思贤莫可招。
又赠槎寄
朱景英（清代）

不见李生久，飘零似转蓬。筑居仙缥缈，门巷落青枫。

兴与烟霞会，交亲气慨中。谁能更拘束，愁坐正书空。
闲居感旧偶成十绝乘兴有作不复诠次 其五
吕本中（宋代）

万里飘然不系舟，老来专忆旧交游。西风日落中原路，虚度江湖数十秋。
初夏游张园
戴复古（宋代）

乳鸭池塘水浅深，熟梅天气半阴晴。(阴晴 一作：晴阴)
东园载酒西园醉，摘尽枇杷一树金。
【越调】小桃红
杨果（元代）

碧湖湖上采芙蓉，人影随波动。凉露沾衣翠绡重，月明中，画船不载凌波梦。都来一段，红幢翠盖，香尽满城风。
满城烟水月微茫，人倚兰舟唱。常记相逢若耶上，隔三湘，碧云望断空惆怅。美人笑道：莲花相似，情短藕丝长。
采莲人和采莲歌，柳外兰舟过。不管鸳鸯梦惊破，夜如何？有人独上江楼卧。伤心莫唱，南朝旧曲，司马泪痕多。
碧湖湖上柳阴阴，人影澄波浸。常记年时对花饮，到如今，西风吹断回文锦。羡他一对，鸳鸯飞去，残梦蓼花深。
玉箫声断凤凰楼，憔悴人别后。留得啼痕满罗袖，去来休，楼前风景浑依旧。当初只恨，无情烟柳，不解系行舟。
芡花菱叶满秋塘，水调谁家唱？帘卷南楼日初上，采秋香，画船稳去无风浪。为郎偏爱，莲花颜色，留作镜中妆。
锦城何处是西湖？杨柳楼前路。一曲莲歌碧云暮，可怜渠，画船不载离愁去。几番曾过，鸳鸯汀下，笑煞月儿孤。
采莲湖上棹船回，风约湘裙翠。一曲琵琶数行泪，望君归，芙蓉开尽无消息。晚凉多少，红鸳白鹭，何处不双飞！
采莲女
采莲湖上采莲娇，新月凌波小。记得相逢对花酌，那妖娆，殢人一笑千金少。羞花闭月，沉鱼落雁，不恁也魂消。
采莲人唱采莲词，洛浦神仙似。若比莲花更强似，那些儿，多情解怕风流事。淡妆浓抹，轻颦微笑，端的胜西施。
采莲湖上采莲人，闷倚兰舟问。此去长安路相近，恨刘晨，自从别后无音信。人间好处，诗筹酒令，不管翠眉颦。
送邢大声宏音二首 其二
赵蕃（宋代）

不独论新昏，晏晁原老亲。见来能几日，别去忽今晨。

圣代无迁贾，明时岂避秦。长沙武陵地，行乐恐伤神。
江夏秋怀三首之三
贺铸（宋代）

此身岂复系西东，流浪江湖伴塞鸿。
曲突非图三爵客，直钩何羡六鳌翁。
千年陈迹只今日，万里故园犹个中。
冗散偶逃人指数，未应吟啸坐妨公。
水龙吟（游钓台作）
葛立方（宋代）

九州雄杰溪山，遂安自古称佳处。云迷半岭，风号浅濑，轻舟斜渡。朱阁横飞，渔矶无恙，鸟啼林坞。吊高人陈迹，空瞻遗像，知英烈、垂千古。

忆昔龙飞光武。怅当年、故人何许。羊裘自贵，龙章难换，不如归去。七里溪边，鸬鸶源畔，一蓑烟雨。叹如今宕子，翻将钓手遮日，向西秦路。
泛歙溪用老杜诗青惜峰峦过为韵 其五
胡舜陟（宋代）

观山如走马，倏忽千群过。水从云际来，舟疑天上坐。

羁孤猿失群，往复蚁旋磨。五韵写中肠，悲词成楚些。
感寓 其二十八
童轩（明代）

披裘诣中野，拾薪以行吟。孰云季子贤，顾谓取遗金。

天地物有主，妄攫诚何心。焉知胠箧者，掉臂方骎骎。
仙姑马上回见野塘荷花盛开感成短篇
强至（宋代）

波面参差万萼红，直忧绛蜡日边融。
却应绝艳无仙骨，何事清香属钓童。
绿芰间成新样锦，画船撑动乱霞丛。
便能移植金堤畔，早恨曾淹浊水中。
一等生成劳化匠，独教荣落对熏风。
逢时得地俱难偶，古来贤才与尔同。
谢王尉见赠龙溪集
薛季宣（宋代）

稔闻韵乡名，不识韵乡面。班班隐豹文，窥管时一见。

譬彼闼婆城，寻逐沧流漩。闻韶在齐国，九奏何当变。

王侯韵乡人，少长居乡县。韵乡指迷涂，贻我书一卷。

森如入武库，宝璧纷交荐。群玉屣登临，赫日吹风霰。

家鸡将野鹜，后素诗何绚。长安行即到，岂在临渊羡。

千金端不如，变色先生馔。从可狎江鸥，六籍居贯穿。
次韵留别陈徵君
何亮（宋代）

空谷逢君酒屡传，骊驹声起促离筵。西山柳色沾寒雨，南浦花容倚暮烟。

塞雁影高山带月，江鱼书远海连天。不堪独上兰舟去，閒听渔歌益悄然。
丙申岁侯仲达之官洪泽
陆文圭（元代）

淮楚俗轻扬，萧萧古战场。
残兵空壁疊，旷野失农桑。
鱼蟹西风市，菰蒲浅水塘。
君山足诗景，何事访渔郎。
诗一首
晁说之（宋代）

泗滨浮石岂不好，怊怅上方承眷时。
今日道傍谁著眼，女墙犹得掷胡儿。
壬戌季冬，汪槐卿
陈式金（清代）

寄居宛似漂沦叶，陈迹团团踏鸿雪。眼明喜见笠屐图，为公上寿心快绝。

公昔磨蠍坐命宫，海外归来备摧折。富贵真成春梦婆，赢得千秋名不灭。

灯前礼毕各展志，锋发妍谭如电掣。欲作新诗恐公笑，退写画图辉眼缬。

坐中彼此皆倾盖，曾慕锦囊多玉屑。鲈鱼膰肉共欢娱，颓倒玉山醉飘瞥。

今朝畅叙乐无涯，且附群公呈巷说。试为即景拜苏图，执笔深宵寒似铁。
宿山寺诗
张扩（宋代）

羸马不受鞭，倦仆足生茧。茫然山径间，驰急路逾远。

古寺翳林薄，投宿日昏晚。梦魔不可眠，青灯照愁眼。
褒忠祠祀礼成代直指萧公作
胡应麟（明代）

一夜并州赤龙起，浩荡风尘播疆宇。捲甲朝降十万师，夕悬烽照三千里。

真主初还建业东，储君却下金陵宫。群臣骈首甘就戮，至今正气吞长虹。

忆昔齐黄在帷幄，首絷亲王入京洛。书生坐失应变机，遂使貔貅暗沙漠。

同时抗节练与陈，壮怀凛凛雄三军。伟哉正学十族死，精贯日月开浮云。

全师仅见南阳铁，独守危城破坚甲。暴昭姚善两激昂，视死如归徇鈇钺。

皇皇周子百鍊钢，题诗自缢太学堂。景清枉效渐离术，势孤不得抽鱼肠。

纷纷义士难悉数，力挽颓波示今古。投河直欲拒成汤，扣马宁辞谏周武。

大厦难将一木支，江城白昼飞旌旗。鄗南正位大统集，剑阁巡行天命移。

沉吟往事空愤切，耿耿英魂岂终灭。四海同悲东市刑，旷代犹瞻首阳烈。

百年祀典何寥寥，明良继起登熙朝。首录忠诚建祠宇，天书五色垂丹霄。

峨峨遗像表忠赤，报礼殷勤慰悽恻。西日含窗鸟自过，北风吹树声犹急。

阴虫夜促霜露零，群公恍惚来精灵。九原遗恨岂堪说，天空月落秋冥冥。

我行睹此重太息，后世谁传董狐笔。海滨义士何足论，洛邑顽民真再出。

英英壮气摩乾坤，流光竹帛垂丹青。千秋万代鉴往辙，君臣大义如日星，于戏君臣大义如日星。
追送友人李季允归蜀三首并寄所怀 其二
周南（宋代）

保终无智力，丽泽慨重湖。白水当门户，清秋送舳舻。

他山藏实录，稚子狎长途。自古多零落，空悲永夜徂。
满江红（用韵乌朔斋）
李曾伯（宋代）

把绣成吟，真压倒、古之元白。佳句有、雪车冰柱，曾无矜色。一点句留烟火气，诗脾时有清风入。更岭边、多少活人恩，于公德。

公自是，朝天客。应笑我，为人役。看时犹多事，公须一出。琅腹细披忠抱寸，龙颜密侍天威尺。借笔端、从此润皇猷，翰林伯。
孤山玩月次黎户部韵
徐渭（明代）

湖水澹秋空，练色澄初净。倚棹激中流，幽然适吾性。

举酒忽见月，光与波相映。西子拂澹妆，遥岚挂孤镜。

座客本玉姿，照曜几筵莹。忧时吐高怀，四座尽倾听。

却言处士疏，徒抱梅花咏。如以径寸鱼，蹄涔即成泳。

论久兴弥泠，返棹堤逾迥。自顾纵清谈，何嫌麾麈柄。
句
邹宗谟（宋代）

远继杜参谋，近追苏玉局。
岁暮感怀以余年谅无几休日怆已迫为韵
陆游（宋代）

我家释耒起，远自东封前，诗书守素业，蝉联二百年。
长老日零落，念之心惕然。
每恐後生辈，或为利欲迁。
我少亦知学，蹭蹬及华颠；讼过岂不力，寿非金石坚。
自叹
陆游（宋代）

恶杀常根食，安贫但縕袍。
消摇敢言达，简默本非高。
入剡逢飞雪，游吴看怒涛。
平生笑渔父，苦语劝餔糟。
至衡阳谒提刑范右司东叔同年兄二首
曾丰（宋代）

西士无传不得宗，我公况是有家风。
长卿东望轻云梦，太史南家小祝融。
万里饥寒民所德，半生辛苦学之功。
扩充更卒晚年业，杀等犹为小蜀公。
久别重逢岳麓边，未遑扣谒已招延。
杯盘一笑心相下，风雨三更膝辄前。
我愧莫当公过礼，他求无复此同年。
年来天厌义风薄，借吃湖南作样传。
兴龙节
毕仲游（宋代）

簪笏千官拱帝宸，四方同日燕君恩。五弦度曲南风应，万寿称觞北极尊。

金奏无哗覃雨露，瑶图有算比乾坤。愿为善颂赓天保，如日如山万子孙。
赠淮南将（一作少年行）
张祜（唐代）

年少好风情，垂鞭眦睚行。带金狮子小，裘锦麒麟狞。

拣匠装银镫，堆钱买钿筝。李陵虽效死，时论亦轻生。
习静园用顾幼耕韵
刘秉璋（清代）

旧院习已荒，榛芜翳众绿。命匠稍经营，累石间疏竹。

习静亦偶然，为迓高贤躅。诙诡语惊人，啸歌声满屋。

宾朋亦既醉，主人请继烛。官样与儒风，一齐高阁束。

欢笑忽欷歔，惊心羲驭速。皓首百无成，终须同草木。

蓬筚多穷黎，众乐惭于独。宠命忝缨组，幽怀寄泉谷。

《道德》五千言，止足义已熟。欲乞衰朽身，乡关驰梦毂。

一壑犹能专，生平愿已足。此如传舍然，徒尔劳板筑。

新诗惠衮褒，盥手百回读。
庭前柏树子
释重顯（宋代）

七百甲子老禅和，安贴家邦苦是他。
人问西来指庭柏，却令天下动干戈。
湘妃庙·帝舜南巡去
高骈（唐代）

帝舜南巡去不还，二妃幽怨水云间。
当时珠泪垂多少，直到如今竹尚斑。
吴巽宜山深林密图
郑孝胥（清代）

辟世欲何归，意中挟悲愤。入山路已绝，下笔犹恨浅。

峰峦郁千叠，松枥森万转。泉声自洗耳，云气常在眼。

先生江海士，游屐不惮远。含毫偶寄兴，孤往似忘返。

图成但自赏，俗客未许展。谓余久慢世，道合古狂狷。

何时约买山，共逐巢由隐。
感雨
王庭圭（宋代）

拜起炉烟绕碧虚，卧龙随雨跃天衢。道边草木已焦卷，岩下风雷若指呼。

河陇岂无冤系狱，海污防有浴川夫。君王屡诏宽徭役，亦念凋氓苦未苏。
杨柳枝
刘禹锡（唐代）

春江一曲柳千条，二十年前旧板桥。
曾与美人桥上别，恨无消息到今朝。
寄灵仲通侄
释如珙（宋代）

一楼山色好，山是飞来山。
座上方外友，身心俱閒閒。
秋来几夜梦，踏月到其问。
更转语方定，瓦炉香未残。
一偈聊相寄，山寮长日关。
和李文思早秋五首
邵雍（宋代）

池畔拖垂柳，烂边笑晚花。
败荷倾弊盖，老桧露枯槎。
岁暮惊时态，年高惜物华。
东陵风未替，解忆故园瓜。
黄山人耀之新跛戏之
薛始亨（明代）

闻道篮舆病益贫，葵心日暮更忘身。凤栖未献空完璞，骥伏长鸣枉绝尘。

门下不须识子产，车中还可坐孙膑。小冠制就传经倦，莫注春秋学半人。
发柏梯寺
赵嘏（唐代）

一泓秋水千竿竹，静得劳生半日身。

犹有向西无限地，别僧骑马入红尘。
早春
释德洪（宋代）

山中春尚浅，风物丽烟光。涧草殷勤绿，岩花造次香。

浮根争附络，细叶正商量。好在幽兰径，无人亦自芳。
冬至孟春孟夏季秋四祀上公摄事七首
佚名（隋代）

帝临中坛，肃恭社祀。
灵景舒光，飞龙旋轨。
送神有章，神心具醉。
辅德惟亡，永锡元祉。
和游尧臣出郊二首
王炎（宋代）

崎岖深谷与崇冈，王事有期行李忙。
玉佩泉鸣清醉耳，剑铓山峭割愁肠。
鸟鸣花发牛华改，雨暗云昏客路长。
且喜归来同笑语，蒲团棐几似僧房。
真珠园雨中作
陆游（宋代）

清晨得小雨，凭阁意欣然。
一扫群儿迹，稍稀游女船。
烟波蘸山脚，湿翠到阑边。
坐诵空蒙句，予怀玉局仙。
淮阴钓台
吴廷桢（清代）

惆怅王孙去不归，功成无复理蓑衣。汉家只有桐江叟，长保秋风旧钓矶。
古北口迤南一带群山秀峙松侧特盛
吴锡麒（清代）

我行趋而东，朝晖射我西。群峰侧面出，云气高不低。

其下覆松侧，寒重翠屡迷。残雪时一片，皎若孤鹤栖。

茅屋四五家，樵汲相提携。风吹斧声堕，林束炊烟齐。

不谓塞上山，有此物外蹊。冥冥若相系，迹往神为稽。
杂兴 其六
严永华（清代）

汉译四万里，博望开其源。遂建都护号，复设戊己屯。

称靬多善幻，荒诞难具论。舟车行千里，权舆实椎轮。

堑山而堙谷，欲穷造化根。滔滔尽西逝，狂澜日崩奔。

汉阴老抱瓮，亦复赡一身。九阊傥可叫，吾欲窒巧门。
寄汉上友人
黄滔（唐代）

襄汉多清景，东游已不能。蒹葭照流水，风雨扑孤灯。

献赋闻新雁，思山见去僧。知君北来日，惆怅亦难胜。
寄问小木医士陈植德
练子宁（明代）

玉笥之峰三十六，夫子茆庐处江麓。明朝骑虎来相问，白发壶公酒应熟。
禅人并化主写真求赞
释正觉（宋代）

面目古怪，气宇深清。
澗月夜白，松雪寒明。
舜若之身兮谁前谁后，首罗之眼兮不纵不横。
相随来也，流水浮萍。
和武相公中秋夜西蜀锦楼望月得清字
王良会（唐代）

德星摇此夜，珥耳满重城。杳霭烟氛色，飘飖砧杵声。

令行秋气爽，乐感素风轻。共赏千年圣，长歌四海清。
村景四首
陈著（宋代）

田舍灌苗戽水，店家汲水施浆。
稚子清溪浴午，老樵绿树休凉。
冬日杂兴
赵蕃（宋代）

日出山门晓，日入山径阴。
区区昏复旦，役役古犹今。
竹瘦人群玉，菊荒文碎金。
泛观难究理，默识自明心。
送李次溪制台奉召入理京营 其四
温纯（明代）

陛见勋臣至自西，禁兵十万许谁提。中军上佐兼南北，一代元戎肃鼓鼙。

飞盖首回二华远，登仙旌入五云齐。已知司马属人望，应筑长安拜相堤。
上卢使君
贯休（唐代）

夔龙在庙堂，虽然有佥议。苍生得父母，自是天之意。

鄱阳气候正，文物皆鲜媚。金镜有馀光，春风少闲地。

膺门倚寒碧，到者宁容易。宾从皆凤毛，爪牙悉猿臂。

楼台千万户，锦绣龙歌沸。大惠虫鸟全，至严龙虎畏。

可怜召伯树，婆娑不胜翠。诗搜日月华，道咽神仙味。

嘉树白雀来，祥烟甘露坠。中川一带香，□开幽邃地。

逸少情有馀，东山境不啻。恭闻圣天子，廊庙犹虚位。

应知黎庶心，只恐征书至。
冬日杂兴六首 其二
张耒（宋代）

水落桥痕在，沙乾岸草枯。霜馀槐老壮，风际竹清疏。

啄木高逾响，鹡鸰飞且呼。二年亲友绝，惟有对禽鱼。
颂古三十一首
释安永（宋代）

九曲那容眨眼看，操舟谁解别波澜。
文殊曾展回天手，直得朝宗万派乾。
题仙岩瀑布呈陈明府
方干（唐代）

方知激蹙与喷飞，直恐古今同一时。远壑流来多石脉，

寒空扑碎作凌澌。谢公岩上冲云去，织女星边落地迟。

聚向山前更谁测，深沉见底是澄漪。
题南岩寺
吕声之（宋代）

谁把长竿钓巨鱼，至今蹲石倚空虚。
蜂房爱向山崖结，鸟迹疑从海岛居。
入座翠岚生昼寂，夹川红树照春馀。
任公此去三千载，为看芳碑一慨吁。
五月三日见萱草一枝
韦骧（宋代）

薄薄初阳晓雾披，庭萱再见似相知。月临仲夏才三日，风折今年第一枝。

蘤剪兼金黄灼烁，干瑳圆玉碧参差。韶华来岁应如旧，知在何州记此时。
听蝉八绝句
杨万里（宋代）

乍来忽去为谁忙，短气抽教强作长。
道是渠侬声不歇，一吟一续万低昂。
春署
尹伸（明代）

三日癖深居，案头尘一斛。
檐溜如许长，种雪销春旭。
眼厌短衣囚，庭余半死木。
未知桃与杏，何处较红绿。
数年多快游，冥罚就羁束。
小食神仙字，聊以砭凡俗。
春半与群公同游元处士别业
岑参（唐代）

郭南处士宅，门外罗群峰。胜概忽相引，春华今正浓。

山厨竹里爨，野碓藤间舂。对酒云数片，卷帘花万重。

岩泉嗟到晚，州县欲归慵。草色带朝雨，滩声兼夜钟。

爱兹清俗虑，何事老尘容。况有林下约，转怀方外踪。
庵中杂书
陆游（宋代）

蒲龛坐久暖如春，纸被无声白似云。
除却放生并施药，更无一事累天君。
戏遣老怀五首 其四
陆游（宋代）

旧袭家风号散人，晚承恩诏赐闲身。放狂泥酒都忘老，厚价收书不似贫。

霜晓方惊群木脱，春晴又喜一花新。先生偶出人难遇，陌上争先看角巾。
题北海
陈从易（宋代）

闻道荆王废池馆，化为徐湛好亭台。
江山形胜周遭见，花木芬芳次第开。
秋日行次关西
许浑（唐代）

金风荡天地，关西群木凋。早霜鸡喔喔，残月马萧萧。

紫陌秦山近，青枫楚树遥。还同长卿志，题字满河桥。
淮阴行五首
刘禹锡（唐代）

簇簇淮阴市，竹楼缘岸上。好日起樯竿，乌飞惊五两。

今日转船头，金乌指西北。烟波与春草，千里同一色。

船头大铜镮，摩挲光阵阵。早早使风来，沙头一眼认。

何物令侬羡，羡郎船尾燕。衔泥趁樯竿，宿食长相见。

隔浦望行船，头昂尾幰幰。无奈晚来时，清淮春浪软。
古宫词十首
刘克庄（宋代）

何必关山远，凉风在殿西。
箫声犹袅袅，舞袖忽凄凄。
因观刘侍读姚秘丞孙处士平山堂诗寄欧阳公唱
晁说之（宋代）

醉公认得扬州路，堂上平山列酒樽。
後日公荣来酩酊，赋诗可但属姚孙。
虞美人（宣和辛丑）
向子諲（宋代）

去年雪满长安树。望断扬州路。今年看雪在扬州。人在蓬莱深处、若为愁。

而今不恨伊相误。自恨来何暮。平山堂下旧嬉游。只有舞春杨柳、似风流。
咏卧牛
李家明（唐代）

曾遭宁戚鞭敲角，又被田单火燎身。闲向斜阳嚼枯草，近来问喘为无人。
题林咏道浮江别业
徐大受（宋代）

密林凝书寂，一叶动须惊。
砌净飞花影，池深落果声。
正宜铺枕簟，且复倒瓶罂。
向晚催归急，烟江野艇横。
花酒
白居易（唐代）

香醅浅酌浮如蚁，雪鬓新梳薄似蝉。

为报洛城花酒道，莫辞送老二三年。
送僧还里
释元肇（宋代）

送君重叠上高台，到得亲庭却早来。杨子江头应看取，无情潮水亦西回。
示如梦禅人行脚
释原妙（宋代）

闲处休居静莫住，转入转深转幽固。
纵至深深尽底时，更须知有那一步。
昔日曹溪亲到来，今时往往多羞互。
若非丧尽目前机，倒岳倾湫无觅处。
次韵前人祈雨未应二首
陈著（宋代）

龙君非是忍忘农，一敬初终自见龙。
雨感通时元有待，天分晓处可曾聋。
雷车怒激腾东海，火伞忙收入下舂。
我辈报神无别事，请裁佳句勒霞峰。
予由中都还至暨阳道中闻禽鸣云明朝早起插田
喻良能（宋代）

沟塍雨新足，{左禾右罢}稏秧正绿。
林间鸟声喧，明朝起插田。
明朝插田起须蚤，谢汝殷勤劝畦稻。
禽声禽声亦不恶，大胜人歌金缕曲。
雨
韩琮（唐代）

阴云拂地散丝轻，长得为霖济物名。夜浦涨归天堑阔，

春风洒入御沟平。轩车几处归频湿，罗绮何人去欲生。

不及流他荷叶上，似珠无数转分明。
闻回戈军
韦庄（唐代）

上将鏖兵又欲旋，翠华巡幸已三年。

营中不用栽杨柳，愿戴儒冠为控弦。
复日杂兴
杨万里（宋代）

金陵六月晓犹寒，近北天时较少暄。
打尽来禽那待熟，半开萱草已先翻。
独龙冈顶青千摺，十字河头碧一痕。
九郡报来都雨足，插秧收麦喜村村。
以诗句咏梅·万里春随远客来
方蒙仲（宋代）

万里载梅归，道是春来路。
那知春到时，梅已随风去。
喜智者华藏二禅老到宝惠
范端臣（宋代）

云窗共盥石潭冷，雪屋对吟山叶红。我欲径寻莲社去，莫将归目挂飞鸿。
子羽金陵寄红桥诗（七首）
张红桥（明代）

一襟离恨怨魂消，闲却鸣鸾白玉箫。
燕子不来春事晚，数株杨柳暗红桥。
苦热登楼
刘攽（宋代）

高楼亦炎蒸，况乃楼之下。念彼生民微，累累尽蜗舍。

上天无清风，何以逃永夏。顾余更缊蠖，眇然用悲吒。

火流暑当反，日暝天欲夜。我躬且自阅，于此犹閒暇。
明远楼
程准（宋代）

帆带暮云归别浦，崖拖秋色落澄波。
天连尺五银河挽，月倍寻常玉镜磨。
智者大师迁葬图赞
释绍昙（宋代）

当年杜撰讲天台，活被平人掘窖埋。
若是黄金铸灵骨，臭尸不到鬼扛抬。
再酬雪湖用前韵四首 其一
谢迁（明代）

芳辰何啻直千金，残菊犹堪动醉吟。风逗石泉声碎落，云开岩壁势平临。

茱萸沜炤莲塘静，薜荔墙通竹径深。好景天留娱老眼，短筇长屐漫追寻。
赠云愁愁 其二
邝露（明代）

楚云朝暮见，一半在阳台。雨绝无留梦，春愁黯不开。

乌孙辞凤辇，青冢望龙堆。形影深相吊，肝肠日几回。
五言古体一首
钱选（宋代）

城市我所居，遥看弁山雄。积雪最先见，皓彩照诸峰。

我今远城市，薄游留此中。忽焉岁云暮，更觉尊屡空。

开门未然烛，飞花舞回风。万木同一缟，四野变其容。

恨无登山屐，幽讨何由穷。
八月十二日夜偕客赏木犀八首
陈造（宋代）

酒边先起未须扶，犹听槌床击唾壶。
风月撩人成不寝，隔墙却拟应歌呼。
春晚二首
苏泂（宋代）

春风尔狂颠，三月不知春。
青青池上草，翻忆梦中人。
幽兰出磵谷，感此芳气新。
采采不盈掬，眼前但荆榛。
朝中措（上元席上和赵智夫，时小雨）
朱敦儒（宋代）

东方千骑拟三河。灯夕试春罗。想是蟾宫高会，暂留暮雨姮娥。

想君燕喜，王孙赋就，桃叶秋波。弱柳移来娇舞，落梅换了行歌。
点绛唇（示儿尹仁尹智）
米芾（宋代）

莘野寥寥，渭滨漠漠情何限。万重堆案。懒更重经眼。

儿辈休惊，头上霜华满。功名晚。水云萧散。漫就驿亭看。
颂古一○一首
释子淳（宋代）

三番白纸问寒暄，千里同风月满船。
夺得高标全用处，盘蛇口内秋千。
数诗分题二首
孔武仲（宋代）

一邑临襄汉，青衫正少年。
二毛侵鬓发，披雾始窥天。
三接龙光侵，瞳眬白日边。
四门方杂沓，羔雁贲林泉。
五斗安微禄，虽贫志浩然。
六韬聊自试，有策佐平燕。
七札穿强弩，诸君必凯旋。
八荒驰贡篚，恩旨罢戈鋋。
九九期君用，惭非命世贤。
十官何敢望，於此卜归田。
张仲山补试余调官皆不得意相会次一咏
曾丰（宋代）

君自战馀成眊氉，吾行到处得揶揄。两穷邂逅空相视，只问归时有信无。
童丱须知 恤民篇
史浩（宋代）

主圣臣贤日，勤政在恤民。差徭唯务息，赋敛直须均。

但使皆当富，何忧富却贫。孟公仁义说，不取利吾身。
同子苍放船南山石壁下
李彭（宋代）

南山修源何所似，顾痴铺张侧釐纸。酒酣漱墨风雨来，咫尺烟釐生万里。

韩侯静者妙英姿，乃呼扁舟共遨戏。我曹竟堕善幻中，叩舷歌呼但沾醉。

寺下回潭凝不流，中有卧石如潜虬。孤峰已衔半规日，连山倒垂波底浮。

韩侯风雅才甚优，胸中何止吞万牛。未向承明草莲烛，小留南国驯沙鸥。

会须唤仗入天陛，尚忆溪边横小舟。但愿故人俱厚禄，平子不妨吟四愁。
和饮酒二十首初夏天气微热方不欲饮偶龚仲和
唐时升（明代）

小儒各标榜，百伪无一真。
圣人虽复起，难使醨酒醇。
竺乾天人虽，日月万古新。
法像自东汉，翻译盛西秦。
晶晶第二月，扰扰虚空尘。
当时广长舌，论说亦已勤。
众生日蚩蚩，苦乐从冤亲。
彼海亦有岸，何人独知津。
从来解义趣，涕泣常沾巾。
醉中逃禅客，恐非三乘人。
次韵坐法正寺
胡粹中（明代）

野殿深沉生夏凉，博山一炷水沉香。素琴弹彻梅花引，山自苍苍水自长。
正月将晦繁星满天
杨万里（宋代）

兔冷蟾寒不出时，群仙无睡尚游嬉。
可怜深夜无灯火，碧玉枰前暗著棋。
次韵王廷老退居见寄
苏轼（宋代）

浪蕊浮花不辨春，归来方识岁寒人。
回头自笑风波地，闭眼聊观梦幻身。
北牖已安陶令榻，西风还避庾公尘。
更搔短发东南望，试问今谁裹旧巾。
接果移花看补篱，腰镰手斧不妨持。
上都新事长先到，老圃闲谈未易欺。
酿酒闭门开社瓮，杀牛留客解耕縻。
何时得见纤纤玉，右手持杯左捧颐。
黄兵部生辰
仲并（宋代）

早岁蜚声应宿郎，至今鸡舌尚含香。
未应驷马夸流俗，只为慈亲乐故乡。
颂古三十一首
释原妙（宋代）

四面洪波万丈深，上天无路地无门。
个中有理应难诉，不是愁人也断魂。
临江仙 碧梧井
汤煜（清代）

河汉迢迢秋夜永，碧梧影断溪烟。纸窗斜映月娟娟。

数竿新竹粉，一枕旧山泉。

自是萧疏孤馆寂，辘轳声转凉天。几行雁影落尊前，山空人迹少，松老白云连。
送聂剡县兼呈沈越州
王安国（宋代）

剡溪清泻映檀栾，天姥花飞载酒船。忆我少年来蜡屐，羡君今日去鸣弦。

从容人乐渔樵外，潇洒诗随簿领边。太守相逢应见问，为言多病忆林泉。
柳 其一
归懋仪（清代）

密叶笼堤暗，长条著水轻。春风一披拂，无限玉关情。
题曹怡轩樵笛吟稿四首 其三
萧立之（宋代）

吟到古人诗近道，洗空凡马画通神。浣花溪上惊人句，剪绿裁红不当春。
七夕 其一
仇远（元代）

河鼓天孙各老成，无愁可解任秋声。痴儿笑月羞眉曲，稚女穿针斗眼明。

夜半且分瓜果供，天中岂识别离情。未能免俗消光景，醉卧西风梦亦清。
示表弟沈见可
赵蕃（宋代）

裴公台上送入日，道乡台上看出云。穷居偪仄不屡到，拄杖容出能平分。

江湖鹤发叹老我，道路茧足嗟夫君。画手政自难隃度，诗里还嫌异所闻。

归来客去雨亦作，此故未易轻谈云。
海棠春 花铃
李慎溶（清代）

花房静锁春深窈。茜影外、彩丝环绕。做弄暗中声，送得愁多少。

惜春还被春喧恼。向瘦枕、摇昏曳晓。梦醒却无人，一院风枝袅。
鹊桥仙（平国弟生日）
张孝祥（宋代）

湘江东畔，去年今日，堂上簪缨罗绮。弟兄同拜寿尊前，共一笑、欢欢喜喜。

渚宫风月，边城鼓角，更好亲庭一醉。醉时重唱去年词，愿来岁、强如今岁。
泉大道赞
释绍昙（宋代）

赤身跳入毒龙潭，血战积压他死几番。
挣撰出来噇钵酒，郴州六月火云寒。
六朝
曾极（宋代）

倒指六朝事，江城不忍登。
燕巢非故宅，兔窟遍诸陵。
亹亹称王霸，嗟嗟感废兴。
青山龙虎在，金气又消凝。
寄萧二十三庆中
卢仝（唐代）

萧乎萧乎，忆萧者嵩山之卢。卢扬州，萧歙州。

相思过春花，鬓毛扬麦秋。千灾万怪天南道，

猩猩鹦鹉皆人言。山魈吹火虫入碗，鸩鸟咒诅鲛吐涎。

就中南瘴欺北客，凭君数磨犀角吃，我忆君心千百间。

千百间君何时还，使我夜夜劳魂魄。
和晏相公西湖
韩维（宋代）

荷香时傍清樽落，菱蔓遥迎画舸开。行到南亭莫回首，绿杨阴外即风埃。
九月九日李苏州东楼宴
独孤及（唐代）

是菊花开日，当君乘兴秋。风前孟嘉帽，月下庾公楼。

酒解留征客，歌能破别愁。醉归无以赠，只奉万年酬。
莲社图
陈琏（明代）

义熙人物总英贤，道契机缘岂偶然。五老峰前同结社，三生石上共谈禅。

雨馀瀑布飞晴雪，日出香炉生紫烟。千载高风无觅处，空将仪像画图传。
别离情所钟十二章章四句送定叟弟之官严陵
张栻（宋代）

藐兹遗体重，相对子与予。
祝子以自爱，念不忝厥初。
赠本子真
孙应时（宋代）

轩然意气决浮云，见子真堪辟楚氛。
未许座驰能万里，故应守约对三军。
磨砻心事须经历，斟酌人情有见闻。
且辨工夫成吨持，可无老手为挥斤。
官闲赠人
吕本中（宋代）

自喜闲官不计员，月叨微禄胜归田。药囊往往充诗藁，米券归归当酒钱。

忍病作劳吾不厌，对人无语子差贤。不须更见卢溪老，会得安心即是禅。
赠狄节推
赵抃（宋代）

唐嗣几危国步艰，梁公忠力世难攀。不辞鼎镬君臣际，为正朝廷子母间。

今见裔孙仍白首，去从幕府绾青纶。旌贤有后十二代，转觉勋名重泰山。
东斋杂咏{老槐}
张耒（宋代）

雪霜未死阅年华，危叶萧萧战古槎。
袅袅秋风官舍冷，半枝斜日带啼鸦。
邻寺遣兴三绝句 其三
李彭（宋代）

修源一带碧湾环，上有江西淡伫山。便觉心尘双寂寞，不愁骑省鬓毛斑。
点绛唇·十月二日马上作
龚自珍（清代）

一帽红尘，行来韦杜人家北。满城风色，漠漠楼台隔。
目送飞鸿，景入长天灭。关山绝，乱云千叠，江北江南雪。
上丞相寿 其九
戴栩（宋代）

十二楼头花正繁，朝回环佩五云间。

金鳞不动春塘满，天上仙人爱静閒。
念奴娇 其一
秦观（宋代）

千门明月，天如水，正是人间佳节。开尽小梅春气透，花烛家家节列。

来往绮节，喧阗箫鼓，达旦何曾歇。少年当此，风光真是殊绝。

遥想二十年前，此时此夜，共绾同心结。窗外冰轮依旧在，玉貌已成长别。

旧著节衣，不堪触目，洒泪都成血。细思往事，只添镜里华发。
偈颂一百三十六首
释惟一（宋代）

惠力不宝藏，日转万亿匝。
一万意亿匝，千日千万亿。
原以转轮数，仰祝天子寿。
惟原天子寿，复倍转轮数。
繁开玉叶茂金枝，永与法轮无尽时。
苦寒
周茂源（清代）

我行适南服，絺绤生微凉。山川倦游览，草木多陨黄。

商飙一以至，莎鸡鸣我床。弭策且延伫，驹隙殊未遑。

谁云瓯土燠，重纩无严装。坚冰既已合，宁独惊履霜。

薄帷障虚馆，墐户鲜闭藏。中夜不成寐，揽衣起徬徨。

游子倦行役，岁晏思故乡。虽复群动息，万籁增感伤。

噭噭云中雁，天风吹枯桑。
赠谢殿元
黄裳（宋代）

风自东山吹厥后，义重生轻公所有。怀抱应书霜雪明，一封十事龙鳞轻。

青云失志蕡无悔，且喜岁寒柯未改。名节稍从言路爱，待向乌台观慷慨。
路易庵中翰入粤扶文贞公榇还广平见寄姑苏李密庵中丞撰先忠悯墓志铭志感赋赠
黎延祖（明代）

流家笠泽来南海，却望燕山忆旧时。古寺独扶丞相榇，荒碑烦寄外孙祠。

相看空羡全忠孝，可赠唯多雪涕洟。为报龙门青琐老，孟郊名藉退之垂。
五鼓送客出城马上作
陆游（宋代）

夜漏余十刻，凉颸如九秋。
滩声聒酒醒，月色照人愁。
落魄悲孤宦，龙锺怯远游。
此生那可料，六岁剑南州。
谢公惠梅花
孙觌（宋代）

今年春晚懒寻芳，独掩寒斋政坐忘。多谢风流濠上掾，凌晨分我一枝春。
冬日二首 其一
朱熹（宋代）

萧索时序晚，已复度高秋。回涧白波起，通川绛树稠。

晨风散清霜，嘉稻卷平畴。独怀志士感，岁事幸将休。
偶眠（偶一作醉）
白居易（唐代）

放杯书案上，枕臂火炉前。老爱寻思事，慵多取次眠。

妻教卸乌帽，婢与展青毡。便是屏风样，何劳画古贤。
嘉泰三年皇后册宝十三首
佚名（隋代）

瑶册玉宝，烂然瑞辉。
旁翼绛节，上承紫微。
璆鸣朝佩，徐出赤扉。
登进坤极，益彰典徽。
登乌石寺观张魏公刘安成岳武穆留题刘云侍儿
姜夔（宋代）

诸老凋零极可哀，尚留名字压崔嵬。
刘郎可是疏文墨，几点烟脂污绿苔。
雨后
张著（金朝）

西风无意嫪纤云，埽尽千峰雨脚痕。一片秋光清似水，家家空翠满柴门。
答无住和太初韵见寄
宋无（元代）

宝地人来少，柽阴自晚晴。
片云依石润，孤声出花清。
竹见分泉依，檀烟上颡轻。
勒铭留水寺，应供宿江城。
适楚涛喧定，归吴雪滞行。
雨苔粘冻屐，廓叶覆间枰。
琴为蛇纹卖，书因鸟足评。
眼高无佛祖，诗癖有山兄。
句妙唐风在，心空汉月明。
奸禅休树影，夜梵杂松声。
夏减游方兴，秋添住岳情。
何时修白来，去结嫩残盟。
武夷九曲棹歌
留元刚（宋代）

一曲初篙上水船，翠峰苍壁挟洄川。
采幢幔屋今何在，空有丹炉石鼎烟。
拟庾子山咏画屏风诗 其三
张鹤龄（清代）

虹楣延丽春，莺燕动芳邻。蹑带恰香芷，辑佩遗美人。

犀筝促凤柱，鸾吹发腥唇。明睐自呈露，愿逢洛波神。
蝶恋花（离小益作）
陆游（宋代）

陌上箫声寒食近。雨过园林，花气浮芳润。千里斜阳钟欲暝。凭气望断南楼信。

海角天涯行略尽。三十年间，无处无遗恨。天若有情终欲问。忍教霜点相思鬓。
龙飞亭
吴景奎（元代）

谢公墩下万松围，上有华亭压翠微。五色流苏悬玉座，先皇曾引六龙飞。
春日陪侯侍御游洪岩用卢大参韵 其一
霍与瑕（明代）

春帆挂惠风，春江浩东注。旌麾江上来，特为寻春驻。
田家四首 其一
李纲（宋代）

江村烟水远，茅屋两三家。断岸垂衰柳，疏篁隐细沙。

田畴剩粳稻，网罟足鱼虾。不识宦游味，见人还叹嗟。
归山
释如珙（宋代）

衰老归山寮，山寮无杂事。
柴床石枕头，长伸两脚睡。
寒拾约不石，丰干骑虎至。
虎性本不驯，苍苔郁踏碎。
春风补得完，八八六十四。
学古思边
李白（唐代）

衔悲上陇首，肠断不见君。流水若有情，幽哀从此分。

苍茫愁边若，惆怅落日曛。山外接远天，天际复有云。

白雁从中来，飞鸣苦难闻。足系一书札，寄言难离群。

离群心断绝，十见花成雪。胡地无春晖，征人行不归。

相思杳如梦，珠泪湿罗衣。
栗里华阳窝辞 其一 栗里舟及棹楫
王质（宋代）

山崎水岖，无轨可濡。草黭木黮，无辔可揽。在我窝兮不可睽，孤篷秋风秋叶飞，露冷波寒宜早归。
记征人语
纳兰性德（清代）

列幕平沙夜寂寥，楚云燕月两迢迢。征人自是无归梦，却忱兜鍪卧听潮。
送李阆州二首
李流谦（宋代）

耳熟才名四十年，忧民忧国两华颠。
不妨铜竹仍三剖，要是金门竟九迁。
连岁炉锤专造化，诸生岐路托飞骞。
余丹乞与閒鸡犬，亦许身随绛阙仟。
续董子温咏陶潜诗八首 其三
刘攽（宋代）

嘉树每交荫，时鸟初变声。欣然环堵居，自觉轩冕轻。

予亦葛天民，千岁同此情。
送孙通直
韩维（宋代）

白首归来养性情，同时流辈尽雕零。
忘怀物外思游好，访旧樽前得典刑。
霜月醉留湖榭白，雪风吟度陇山青。
斯民利病君多识，好奉新书谒帝庭。
野庵分题 墨香
史浩（宋代）

万突长然古涧松，远烟收拾藉良工。胶媒酿出真消息，付与毛锥立俊功。
登岳阳楼
陈杰（宋代）

扁舟小系画栏西，万里清光一拄颐。
湖面欲包天外去，峤鬟疑割海中来。
高空自泻轩皇乐，元气长涵老杜诗。
庆历残碑重回首，此生何限退忧时。
广教寺涌翠阁
孙觌（宋代）

高甍缥渺冠曾巅，一握孤云尺五天。试向堂前参翠柏，要看地底出青莲。
杂诗四首
王之望（宋代）

江发岷山阳，河出昆仑趾。
渊源既洪深，浩浩并众水。
东流至渤澥，曲折万余里。
经山无重数，过郡不知几。
海边有小溪，近出海山裹。
未能数里间，已接潮波起。
到海虽则同，难与江河比。
恕斋洪尚书挽诗 其三
林希逸（宋代）

伊昔宸京握手初，横经公未到三衢。早班玉笋还先去，晚侍金华却共趋。

思老有馀知笔健，病成应是为诗癯。峰摧太华嗟何及，身远无因奠束刍。
茶
徐荣叟（宋代）

官焙春绿入贡时，担头猎猎小黄旗。
甘香不数尝阳羡，密侍天颜喜可知。
玉女杜兰香下嫁张硕
徐熥（明代）

黄金钗股紫金钿，忽驾鸾车降碧烟。百尺虹桥天上路，万条花碧世间缘。

云璈曲妙调龙琯，露液杯浓启凤筵。却笑裴郎仙分浅，一双玉杵种多年。